חוק לתיקון פקודת התעבורה (מס' 123), התשע"ח-2018
הצעת חוק פרטית, הכנסת ה-20
פורסם: ספר החוקים, חוברת 2723, עמ' 692, 2018-06-17T00:00:00+03:00
החוק התקבל בקריאה השנייה והשלישית ביום כ"ח בסיוון התשע"ח (11 ביוני 2018), והוא מתקן את פקודת התעבורה (להלן – הפקודה). התיקון הוא חלק מהסדר כולל לצמצום תאונות הדרכים עם גמלים, הקבוע בתקנות מחלות בעלי חיים (סימון גמלים)(תיקון), התשע"ח-2018, הקובעות חובת סימון גמל בשבב תת עורי והקמת מרכז לרישום כל המידע על סימון גמלים ובכלל זה פרטי הבעלים של הגמל.
התיקון לפקודת התעבורה קובע חזקה פלילית הניתנת לסתירה, לפיה אם נעשתה עבירת תעבורה שמעורב בה בעל חיים או אירעה תאונת דרכים בין רכב ובין בעל חיים, יראו את מי שרשום כבעליו של בעל החיים במרכז הרישום כמחזיקו, אלא אם כן הוכיח כי מסר את החזקה בבעל החיים לאדם אחר, שאז יראו את אותו אדם כמחזיק וניתן יהיה להטיל עליו את האחריות הפלילית.